### NN 69/2023 (28.6.2023.), Odluka o općinskim porezima Općine Klenovnik

Općina Klenovnik

1149

Na temelju članka 20. stavka 1. i čl. 42. Zakona o lokalnim porezima (»Narodne novine« broj 115/16,101/17 i 114/22) te članka 28. Statuta Općine Klenovnik (»Službeni vjesnik Varaždinske županije« broj 22/21), Općinsko vijeće Općine Klenovnik na 13. sjednici održanoj 24. svibnja 2023. godine donosi

ODLUKU

O OPĆINSKIM POREZIMA OPĆINE KLENOVNIK

Članak 1.

Ovom se Odlukom utvrđuju vrste poreza koji pripadaju Općini Klenovnik, visina stopa poreza i visina poreza, način i uvjeti plaćanja poreza te nadležno porezno tijelo za utvrđivanje i naplatu poreza u skladu sa Zakonom o lokalnim porezima (»Narodne novine« broj 115/16, 101/17 i 114/22).

Članak 2.

Općini Klenovnik pripadaju sljedeći općinski porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

I. PRIREZ POREZU NA DOHODAK

Članak 3.

Prirez porezu na dohodak plaća se po stopi od 7 %.

II. POREZ NA POTROŠNJU

Članak 4.

Porez na potrošnju plaća se po stopi od 3 %.

Poslove u vezi s utvrđivanjem i naplatom poreza na potrošnju obavlja Ministarstvo financija, nadležna ispostava Porezne uprave.

III. POREZ NA KUĆE ZA ODMOR

Članak 5.

Porez na kuće za odmor plaćaju pravne i fizičke osobe koje su vlasnici kuća za odmor.

Porez na kuće za odmor plaća se u visini od 1,33 EUR po kvadratnom metru korisne površine kuće za odmor.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici izbjeglice.

Porez na kuće za odmor prihod je jedinice lokalne samouprave na čijem se području nalazi kuće za odmor.

IV. POREZ NA KORIŠTENJE JAVNIH POVRŠINA

Članak 6.

Javnom površinom smatra se svaka površina čije je korištenje namijenjeno svima i pod jednakim uvjetima.

Za korištenje javnih površina, ovisno o namjeni, utvrđuje se visina poreza na korištenje javnih površina kako slijedi:

1. Kiosci, montažni objekti – 3,38 eur/m2 – mjesečno

2. Ugostiteljske terase (od 1. 4. do 31. 10.) – 1,99 eur/m2 – mjesečno

3. Ugostiteljske i slične pokretne prikolice – 2,65 eur/m2 dnevno

4. Šatori u kojima se obavlja ugostiteljska djelatnost – 1,33 eur/m2 – dnevno

5. Cirkusi, lunapark, zabavne radnje i slično – 39,82 eur/m2 – dnevno

6. Prigodne prodaje na stolovima, klupama i štandovima ili bez postavljanja pokretnih naprava – 2,65 eur/m2 – dnevno

7. Postavljanje stolova, klupa ili štandova u svrhu izborne promidžbe – 1,99 eur/m2 dnevno

8. Zamrzivači, uslužne naprave – 0,66 eur/m2 – dnevno

9. Javne površine ispred trgovina koje se koriste za izlaganje i prodaju robe – 0,13 eur/m2 – dnevno

10. Javne površine koje se koriste za utovar, istovar i smještaj građevinskog materijala, postavu skela, ograda gradilišta te u svrhu izvođenja građevinskih radova – 0,13 eur/m2 – dnevno

11. Javne površine koje se koriste radi građenja, rekonstrukcije i održavanja komunalne i druge infrastrukture te izvođena istraživačkih i drugih građevinskih radova – 0,20 eur/m2 – dnevno

12. Postavljanje reklamnih i oglasnih panoa, ploča i drugih objekata koji služe reklamiranju i informiranju – 0,13 eur/m2 – dnevno, paušal

13. Putokazi i slične naprave na javnim površinama – 0,13 eur/m2 – dnevno, paušal

14. Pokretne trgovine 26,54 eur/m2 – mjesečno, paušal

15. Izlaganje robe bez mogućnosti prodaje 66,36 eur/m2 – dnevno.

Članak 7.

Obveznik je dužan platiti porez iz čl. 6. at. 2. ove Odluke do dana korištenja javne površine.

Poslove u svezi s utvrđivanjem i naplatom poreza na korištenje javnih površina obavlja Jedinstveni upravni odjel Općine Klenovnik.

V. PRIJELAZNE I ZAVRŠNE ODREDBE

Članak 8.

Danom stupanja na snagu ove Odluke prestaje važiti Odluka o općinskim porezima Općine Klenovnik (»Narodne novine« broj, 75/17.), Odluka o izmjeni Odluke o općinskim porezima (»Narodne novine«, broj 18/18.), Odluka o dopuni Odluke o općinskim porezima (»Službeni vjesnik Varaždinske županije«, broj 21/20.), Odluka o izmjeni Odluke o općinskim porezima (»Narodne novine«, broj 98/20.) i Odluka o izmjeni Odluke o općinskim porezima (»Službeni vjesnik Varaždinske županije«, broj 120/22.).

Članak 9.

Ova Odluka objavit će se u » Službenom oglasniku Varaždinske županije« i u »Narodnim novinama«, a stupa na snagu prvoga dana u mjesecu nakon mjeseca u kojem je objavljena, odnosno od 1. lipnja 2023.

Klasa: 410-01/23-01/2

Urbroj: 2186-15-23-03-01

Klenovnik, 24. svibnja 2023.

Predsjednica
 Općinskog vijeća
 Sanja Kolenko, v. r.